Familie soek antwoorde ná man in tref-en-trap sterf | Maroela Media
Louis Dingle (Foto: Verskaf)
"Jy hoor altyd van hierdie dinge en nou gebeur dit met jou. Iemand wat jy liefhet, is net weg."
'n Familie is op soek na antwoorde nadat 'n man van Pretoria die afgelope naweek in 'n tref-en-trap-voorval op die N1-snelweg gesterf het.
Louis Dingle (38) het verlede Vrydagmiddag vermis geraak nadat hy van sy werkplek huis toe gestap het. Later sou dit aan die lig kom dat Dingle in spitsverkeer op die snelweg doodgery is waarna die skuldige spoorloos verdwyn het.
Youranda Pretorius, Dingle se suster, het Dinsdag aan Maroela Media gesê haar skoonsuster het Vrydagaand laat weet dat haar broer nooit huis toe gekom het nie waarna die familie na hom begin soek het.
Daar was egter geen teken van hom nie en die soektog is Saterdagoggend voortgesit en Dingle is as vermis aangemeld. Toe bel 'n polisiebeampte van die Villieria-polisiestasie later die dag met die ondenkbare nuus dat daar wel die vorige dag 'n voorval op die snelweg plaasgevind het en dat die liggaam van 'n man gevind is.
Die liggaam is as dié van Dingle geïdentifiseer waarna forensiese toetse later bevestig het dat hy in 'n tref-en-trap op die N1-suid tussen die Zambesi- en die Stormvoëlafrit gesterf het. Dit is egter al inligting wat in dié stadium omtrent die voorval bekend is.
"Niemand het nog met inligting na vore gekom nie. Dit is onmoontlik dat niemand iets gesien het nie. Hy is op die N1 in spitsverkeer getref," sê Pretorius.
"Dit is ontsaglik moeilik. Dit voel nog so onwerklik."
Pretorius doen 'n beroep op enigeen met inligting omtrent die voorval om dit by kol. Visagie by die Villieria-polisiestasie by 012 403 8600 aan te meld.
Asseblief as iemand iets weet of iets gesien het, hoe klein ook al. Enige inligting is beter as niks.
Watter tipe mens ry iemand om (dood) en jaag dan weg? Dit is onmenslik.
Ek is so baie jammer vir julle verlies. Van stap id donkerte vroeg oggend, laat nag, oor besige paaie ken ek en my seun baie goed. Die karre wag nie en ry voor n mens in en in Pta is d meeste motoriste net baie vieslik.
Sjoe, dit gebeur deesdae vreeslik baie. Wonder maar net…
Baie hartseer en jammer oor sy geliefdes se trauma waardeur hulle moet werk.
Ek wonder net waarom op die snelweg – is die snelweg nie verbode vir voetgangers nie? Ek weet sommige huidige bevoordeeldes verontagsaam deesdae hierdie reël, maar sou hy die snelweg probeer oorsteek het/daarlangs geloop het? Daar is ´n baie goeie rede waarom voetgangers nie op snelweë toegelaat word nie.